ai4bharat/Pralekha huggingface dataset:
பிரதமர் அலுவலகம்
ஷாங்காய் ஒத்துழைப்பு அமைப்பின் உச்சி மாநாடு 2019-ல் பிரதமர் நிகழ்த்திய உரையின் தமிழாக்கம் 
கிர்கிஸ் குடியரசின் அதிபர் மற்றும் இன்றைய கூட்டத்தின் தலைவர் அவர்களே, மற்ற நாடுகளின் அரசுத் தலைவர்களே, நண்பர்களே,
முதலாவதாக ஷாங்காய் ஒத்துழைப்பு அமைப்பின்  உச்சி மாநாட்டிற்குத் திறமை மிக்க தலைமைத்துவம் அளிக்கின்ற கிர்கிஸ் குடியரசின் அதிபர் ஜீன்பெக்கோவை வாழ்த்த நான் விரும்புகிறேன். சிறப்பான வரவேற்புக்கும், பெருந்தன்மையான விருந்தோம்பலுக்கும் கூட நான் அவருக்கு நன்றி தெரிவிக்கிறேன். எஸ்சிஓ தலைவர்கள் கூட்டத்தில் பங்கேற்பது எனக்கு மகிழ்ச்சி அளிக்கிறது. இந்த அமைப்பில் இந்தியா முழுமையாக உறுப்பினராகி 2 ஆண்டுகள் ஆகின்றன. எஸ்சிஒவின் அனைத்து நடவடிக்கைகளுக்கும் ஆக்கப்பூர்வமான பங்களிப்புகளை நாம் செய்திருக்கிறோம். சர்வதேச அரங்கில் எஸ்சிஓவின் நம்பகத்தன்மையையும், அதன் பங்களிப்பையும் அதிகரிக்க தொடர்ந்து நாம் பணியாற்றுவோம்.
மாண்புமிகு தலைவர்களே
இந்தியாவின் வரலாறு, நாகரிகம், பண்பாடு ஆகியவை எஸ்சிஓ பகுதியில் ஆயிரக்கணக்கான ஆண்டுகளாகத் தொடர்பு கொண்டவை. நவீன சகாப்தத்தில் சிறந்த போக்குவரத்துத் தொடர்பை நாம் பகிர்ந்து கொள்வது அவசியமாகும். இதன் அடிப்படையாக இறையாண்மைக்கு மதிப்பளித்தல், பிராந்திய ஒருங்கிணைப்பு, நல்ல நிர்வாகம், வெளிப்படைத்தன்மை, யதார்த்தம், நம்பகத்தன்மை ஆகியவை இருக்க வேண்டும். பல வகையான போக்குவரத்தோடு மக்களுடன் மக்கள் தொடர்பு என்பதும் மிகவும் முக்கியமானதாகும். பெரும்பாலான எஸ்சிஓ நாடுகளில் இணையதளம் வழியாக சுற்றுலாப் பயணிகளுக்கான விசா சேவைகள் உள்ளன.
மாண்புமிகு தலைவர்களே
நமது பகுதியில் ஆரோக்கியமான ஒத்துழைப்பை வலுப்படுத்துவது நமது தொலைநோக்காக இருக்க வேண்டும். சுகாதாரம் என்ற பொருளுடைய HEALTH என்பதற்கு நல்லதொரு ஒத்துழைப்பை பொருளாக கொள்ளலாம்.
எச் – சுகாதார ஒத்துழைப்பு
இ – பொருளாதார ஒத்துழைப்பு
ஏ – மாற்று எரிசக்தி
எல் – இலக்கியம், பண்பாடு
டி – பயங்கரவாதமற்ற சமூகம்
எச் – மனிதாபிமான ஒத்துழைப்பு
மாண்புமிகு தலைவர்களே
[பிஷ்கெக் பிரகடனத்தை நான் வரவேற்கிறேன். இது ஒத்துழைப்புக்கான பயன்தரத்தக்க திட்டமாகும்] இந்த உச்சி மாநாட்டை நடத்துகின்ற மாண்புமிகு அதிபர் ஜீன்பெக்கோவுக்கு நான் மீண்டும் நன்றி தெரிவிக்கிறேன். அடுத்த ஆண்டு எஸ்சிஓவுக்குத் தலைமை தாங்கவிருக்கும் அதிபர் விளாடிமிர் புடினுக்கு எனது வாழ்த்துக்களையும், பாராட்டுக்களையும் தெரிவிக்க விரும்புகிறேன். எஸ்சிஓவின் தலைமை வெற்றிகரமாக அமைய ரஷ்யக் கூட்டமைப்பிற்கு இந்தியா முழுமையான ஒத்துழைப்பை அளிக்கும் என்று நான் உறுதி கூறுகிறேன்.
நன்றி
(Visitor Counter : 117
சாலைப் போக்குவரத்து மற்றும் நெடுஞ்சாலைத்துறை அமைச்சகம்
கடந்த 9 ஆண்டுகளில் நாட்டின் தேசிய நெடுஞ்சாலைகளின் ஒட்டுமொத்த தூரம் 59 சதவீதம் அதிகரித்திருக்கிறது: மத்திய அமைச்சர் திரு நிதின் கட்கரி
கடந்த 9 ஆண்டுகளில் நாட்டின் தேசிய நெடுஞ்சாலைகளின் ஒட்டுமொத்த தூரம் 59 சதவீதம் அதிகரித்திருப்பதாக மத்திய சாலைப்போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி தெரிவித்துள்ளார். இதன் மூலம் இந்தியா தற்போது, அமெரிக்காவிற்கு அடுத்தப்படியாக இரண்டாவது மிகப்பெரிய சாலை நெட்வொர்க்-ஐ கொண்ட நாடாகத் திகழ்கிறது.
புதுதில்லியில் இன்று  செய்தியாளர்களிடம் பேசிய மத்திய அமைச்சர் நிதின் கட்கரி, கடந்த 2013-14-ம் ஆண்டில் 91 ஆயிரத்து 287 கிலோ மீட்டராக இருந்த தேசிய நெடுஞ்சாலையின் ஒட்டுமொத்த தூரம், 2022-23-ம் ஆண்டில் 1 லட்சத்து 45 ஆயிரத்து 240 கிலோ மீட்டராக அதிகரித்து இருக்கிறது என்றார்.
சுங்கவரி வசூலுக்காக அறிமுகப்படுத்தப்பட்டட ஃபாஸ்-டேக்  மூலம் சுங்கவரி வசூல் கணிசமாக அதிகரித்திருப்பதாக குறிப்பிட்டார். 2013-14-ம் ஆண்டில் 4 ஆயிரத்து 770 கோடி ரூபாயாக இருந்த சுங்கவரி வருவாய், 2022-23-ம் ஆண்டில் 41 ஆயிரத்து 342 கோடி ரூபாயாக உயர்ந்திருப்பதாகவும் நிதின் கட்கரி கூறினார். அதே நேரத்தில் வரும் 2030-ம் ஆண்டுக்குள் சுங்கவரி வருவாயை 1 லட்சத்து 30 ஆயிரம் கோடியாக அதிகரிக்க மத்திய அரசு இலக்கு நிர்ணயித்திருப்பதாகவும் குறிப்பிட்டார்.
ஃபாஸ்-டேக் மூலம் சுங்கச்சாவடிகளில் வாகன ஓட்டிகளின் காத்திருப்பு நேரம் கடந்த 2014-ம் ஆண்டு 734 விநாடிகளாக இருந்ததாகவும், அந்தக் காத்திருப்பு நேரம் தற்போது, 47 விநாடிகளாக குறைந்திருப்பதாகக் குறிப்பிட்ட அமைச்சர், இதனை 30 விநாடிகளாக விரைவில் குறைப்போம் என்றும் நம்பிக்கை தெரிவித்தார். இவ்வாறு சுங்கச் சாவடிகளில் வாகன ஓட்டிகளின் காத்திருப்பு நேரம் குறைக்கப்பட்டு இருப்பதன் மூலம், எரிபொருளுக்கு செலவிடப்பட்ட 70 ஆயிரம் கோடி ரூபாய் தற்போது சேமிப்பாக மாறியிருப்பதாகவும் ஆய்வறிக்கை ஒன்றில் தெரிவிக்கப்பட்டு இருப்பதையும் சுட்டிக்காட்டினார். மத்திய அரசின் உள்கட்டமைப்புக்கான முதலீடு அறக்கட்டளை மாதிரிக்கு அமோக வரவேற்பு கிடைத்திருப்பதாக தெரிவித்த நிதின் கட்கரி, இந்தத் திட்டத்தில் முதலீடு செய்ய முன்வருமாறும் அழைப்பு விடுத்தார். இந்திய தேசிய நெடுஞ்சாலை ஆணையம் தொழில்நுட்ப மேம்பாடு மூலம் 7 உலக சாதனைகளைப் படைத்திருப்பதாகவும், இதன்மூலம் அமெரிக்காவிற்கு அடுத்தப்படியாக இரண்டாவது மிகப்பெரிய சாலை நெட்வொர்க் கொண்ட நாடாக இந்தியாவை உருமாற்றியிருப்பதாகவும் குறிப்பிட்டார்.
கழிவுகளை மேலாண்மை செய்து நீடித்த உள்கட்டமைப்பு மேம்பாட்டிற்கு வழிவகுக்கும் விதமாக, புதுதில்லி சுற்றுவட்டச் சாலைத் திட்டத்தில் 30 லட்சம் டன் குப்பைகள் பயன்படுத்தப்பட்டு இருப்பதையும் அவர் நினைவுக் கூர்ந்தார்.
மின்சார வாகன நிலையான எதிர்காலத்திற்கான மத்திய அரசின் உறுதிப்பாட்டிற்கு இணங்க, அடுத்த ஐந்து ஆண்டுகளில், தூய்மையான ஆற்றலை ஊக்குவித்தல், கார்பன் உமிழ்வைக் குறைத்தல் ஆகியவற்றில் மின்சார வாகனங்களை ஏற்றுக்கொள்வதற்கான கண்ணோட்டத்தையும் மத்திய அமைச்சர் திரு நிதின் கட்கரி வெளியிட்டார்.
பிரதமர் அலுவலகம்
இந்தியா லக்சம்பர்க் மெய்நிகர் உச்சிமாநாட்டில் பிரதமரின் துவக்க உரை
மேன்மைமிக்கவர்களே வணக்கம்
முதலாவதாக, கோவிட்19 பெருந்தொற்று காரணமாக லக்சம்பர்க்கு ஏற்பட்ட துயரமான இழப்புகளுக்கு, 130 கோடி இந்திய மக்களின் சார்பாக ஆழ்ந்த வருத்தத்தைத் தெரிவித்துக் கொள்கிறேன். இந்த வலிமிக்க காலத்தில் உங்களது திறமையான தலைமையைப் பாராட்டுகிறேன் .
மேன்மைமிக்கவர்களே
நமது இன்றைய மெய்நிகர் உச்சிமாநாடு என்னைப் பொருத்தவரை மிகவும் முக்கியத்துவம் வாய்ந்தது. நாம் பல்வேறு சர்வதேச தளங்களில் சந்தித்து வருகிறோம். ஆனால், கடந்த 20 ஆண்டுகளில் இந்தியாவிற்கும் லக்சம்பர்க்குக்கும் இடையே நடைபெறும் முதலாவது முறையான உச்சி மாநாடாகும் இது.
கோவிட் 19 பெருந்தொற்று காரணமாக ஏற்பட்டுள்ள பொருளாதார, உடல்நல சவால்களை சமாளிப்பதற்காக உலகமே போராடி வருகிறது. இந்த நேரத்தில், இந்தியா, லக்சம்போர்க் ஆகிய இரு நாடுகளும் மீண்டெழ இந்தியா லக்சம்பர்க் நாடுகளுக்கிடையேயான ஒத்துழைப்பு இந்த இரு சவால்களையும் சமாளித்து மீண்டெழ உதவும். ஜனநாயகம், சட்டத்தின் ஆட்சி, சுதந்திரம் போன்ற உயர்ந்த கோட்பாடுகள் நமது உறவுகளையும் பரஸ்பர ஒத்துழைப்பையும் மேலும் வலுப்படுத்தும். இந்தியாவிற்கும் லக்சம்பர்க்குக்கும் இடையேயான பொருளாதார பரிவர்த்தனைகளை மேலும் அதிகரிப்பதற்கு அதிக அளவிலான வாய்ப்புகள் உள்ளன.
தற்போது, ஸ்டீல், நிதி தொழில்நுட்பம், டிஜிட்டல் தளம் ஆகிவற்றில் நம்மிடையே நல்ல ஒத்துழைப்பு நிலவுகிறது. ஆனால், இதை மேலும் முன்னெடுத்துச் செல்ல அதிக அளவிலான திறன் உள்ளது. சில நாட்களுக்கு முன்பு எங்களது விண்வெளி முகமை லக்சம்பர்க்கின் 4 செயற்கைக்கோள்களை ஏவியது குறித்து நான் மகிழ்ச்சியடைகிறேன். விண்வெளி தொடர்பான துறைகளிலும் நாம் பரஸ்பர பரிவர்த்தனைகளை அதிகரித்துக் கொள்ளலாம்.
சர்வதேச சூரியசக்தி கூட்டமைப்பு ஐ எஸ் ஏ உடன் இணைவதாக லக்சம்பர்க் அறிவித்ததை நாங்கள் வரவேற்கிறோம். பேரிடர்களைத் தாங்கக்கூடிய கட்டமைப்புக்கான கூட்டமைப்பில் இணையுமாறு உங்களுக்கு நாங்கள் அழைப்பு விடுக்கிறோம்.
மேதகு மூத்த கோமகன் இந்த ஆண்டு ஏப்ரல் மாதம் இந்தியா வருகை தரவிருந்தார். கோவிட் 19 காரணமாக இது ஒத்திப் போடப்பட்டுள்ளது. விரைவில் அவர் இந்தியா வருவதை நாங்கள் வரவேற்கிறோம். தாங்களும் விரைவில் இந்தியாவிற்கு வருகை தர விரும்புகிறோம்.
மேன்மைமிக்கவர்களே
தங்களது துவக்க உரையை வழங்க உங்களை அழைக்கிறோம்.
பொறுப்பு துறப்பு: இது பிரதமரின் உரையின் சற்றேறக்குறைய உள்ள மொழிபெயர்ப்பு. உரை ஹிந்தி மொழியில் நிகழ்த்தப்பட்டது.
--------
(
பிரதமர் அலுவலகம்
பிரதமர் திரு. நரேந்திரமோடி, ஒடிசாவில் தல்ச்சேர் உர ஆலைக்கான அடிக்கல்லை நட்டு வைத்து உரையாற்றியதின் தமிழாக்கம்
ஒடிசா ஆளுநர் பேராசிரியர் கணேஷிலால் அவர்களே, முதலமைச்சரும் எனது நண்பருமான திரு. நவீன் பட்நாயக் அவர்களே, மத்திய அமைச்சரவையில் எனது சகாக்களான திரு.ஜுவல் ஓரம் அவர்களே, திரு. தர்மேந்திர பிரதான் அவர்களே, நாடாளுமன்ற உறுப்பினர் திரு. சத்பதி அவர்களே சட்டமன்ற உறுப்பினர் திரு. பிராஜ் கிஷோர் பிரதான் அவர்களே, எனதருமை சகோதர, சகோதரிகளே;
இந்த நிகழ்வுக்குப் பிறகு நான் ஒரு பிரம்மாண்ட பொதுக்கூட்டத்தில் உரையாற்றவுள்ளேன். எனவே, நான் இங்கு உர ஆலைத் திட்டம் குறித்து விரிவாகப் பேச விரும்பவில்லை. இந்தச் சிறப்பான தருணத்தில் எனது மகிழ்ச்சியை சுருக்கமாக வெளிப்படுத்த இருக்கிறேன். இந்தத் திட்டப்பணியை முடிப்பதற்காக பணியாற்றிய அனைவருக்கும் எனது வாழ்த்துக்களைத் தெரிவித்துக் கொள்கிறேன்.
ஒரு வகையில் இந்த உர ஆலையைச் சீரமைக்க எனக்கு வாய்ப்பு கிடைத்திருப்பதை அதிர்ஷ்டமாக கருதுகிறேன். இந்தப் பகுதியில் வாழும் மக்கள் பல ஆண்டுகளாக இது குறித்து கனவு கண்டனர். ஆனால், சில காரணங்களால் அந்தக் கனவு நனவாகவில்லை. இந்த உர ஆலையை ஒரு போதும் சீரமைக்க முடியாது என்பதால் மக்கள் நம்பிக்கை இழந்து விட்டனர்.
நாட்டை வளர்ச்சியின் புதிய உச்சிக்கு, புதிய சக்தியுடன், புதிய வைராக்கியத்துடன் கொண்டு செல்வதற்கு நாம் உறுதி பூண்டுள்ளோம். இதனால் பெரிய அளவிலான திட்டங்களை நாம் புதிய சக்தியுடன் செயல்படுத்த முயன்றுள்ளோம். இதற்கு வலுவான உத்வேகம் அவசியமாகும். அதன் பலனைத்தான் தற்போது இங்கே காண்கிறீர்கள். இந்த உர ஆலை ஏறத்தாழ ரூ.13,000 கோடி செலவில் சீரமைக்கப்படுகிறது.
இந்தியாவில் இது முற்றிலும் புதிய தொழில்நுட்பமாகும். இப்பகுதியில் கிடைக்கும் நிலக்கரியை எரிவாயுவாக்கும் தொழில்நுட்பத்தால் நாடு முழுவதும் பயன்பெற முடியும். இந்தத் தொழில்நுட்பத்தைப் பயன்படுத்துவதன் மூலம் எரிவாயுவையும் உரத்தையும் வெளிநாடுகளிலிருந்து இறக்குமதி செய்வதை நிறுத்திக்கொள்ள முடியும். இதனால் நமக்குப் பணமும் மிச்சமாகும்.
இந்த உர ஆலையை மறுசீரமைப்பதன் மூலம் இப்பகுதியில் உள்ள இளைஞர்களுக்கு அதிக அளவில் வேலைவாய்ப்புக்கள் உருவாக்கப்படும். கிட்டத்தட்ட 4,500 பேர் இந்த திட்டத்தில் இணைந்து செயல்படுவார்கள். இதன் மூலம் கூடுதல் பயன்கள் கிடைப்பதோடு இந்தத் திட்டத்தினால் சுற்றியுள்ள பகுதிகளுக்கும் ஏராளமான வசதிகள் கிடைக்கும்.
நவரத்னா, மகாரத்னா, ரத்னா என்பவை பற்றி நாம் கேள்விப்படுகிறோம். சில நேரங்களில் நல்ல செய்திகளும், சில சமயங்களில் மோசமான செய்திகளும் வருகின்றன. எல்லா நவரத்தினங்களும் ஒன்று சேரும்போது இந்தத் திட்டத்தை முன்னெடுத்துச் செல்லும் பொறுப்பை ஏற்கும் போது ஒவ்வொன்றின் திறனும், நிதி உதவியும் இந்தத் திட்டத்தை மறு சீரமைப்பதில் துணை நிற்கும். ஒடிசா மக்களின் தேவைகளை மட்டுமல்ல நாடு முழுவதுமுள்ள விவசாயிகளின் தேவைகளையும் இத்திட்டம் நிறைவு செய்யும்.
இந்த ஆலையில் உற்பத்தியைத் தொடங்க 36 மாதங்கள் ஆகும் என்று என்னிடம் தெரிவிக்கப்பட்டது. இதுபோன்ற திட்டங்களை நான் நேரில் வந்து பார்வையிடுகிறேன். உற்பத்திக்கான தேதி பற்றி நான் கேட்டபோது இன்றிலிருந்து  36 மாதங்கள் ஆகும் என்று என்னிடம் தெரிவித்தனர். நான் உறுதியாகக் கூறுகிறேன். 36 மாதங்களுக்குப் பிறகு இந்த ஆலையைத் தொடங்கி வைக்க நான் மீண்டும் வருவேன். இந்த நம்பிக்கையுடன் எனது உரையை நிறைவு செய்து முதலமைச்சருக்கு எனது வாழ்த்துக்களைத் தெரிவித்துக் கொள்கிறேன்.
மிக்க நன்றி.
தேர்தல் ஆணையம்
குடியரசுத் தலைவர் தேர்தல்; தமிழ்நாடு மற்றும் புதுச்சேரியில் 100% வாக்குப்பதிவு
புதிய குடியரசுத் தலைவரை தேர்வு செய்வதற்கான தேர்தல் இன்று நாடு முழுவதும் உள்ள சட்டப்பேரவை செயலகங்களில் காலை 10 மணி முதல் மாலை 5 மணி வரை 31 இடங்களில் நடைபெற்றது.
நீதிமன்ற உத்தரவை மீறியதால் மக்கள் பிரதிநிதித்துவ சட்டம் 1951 , 8வது பிரிவின்படி தகுதி நீக்கம் செய்யப்பட்ட இரண்டு சட்டபேரவை உறுப்பினர்கள், மாநிலங்களவையில் உள்ள 5 காலியிடம், மாநில சட்டப்பேரவையில் உள்ள 6 காலியிங்கள் தவிர்த்து மொத்தம் 4796 பேர்  வாக்களித்தனர்.
இந்தத் தேர்தலில் பிரதமர், மத்திய அமைச்சர்கள், மாநில முதலமைச்சர்கள் மற்றும் மக்களவை, மாநிலங்களவை, சட்டப்பேரவை உறுப்பினர்கள் தங்களது வாக்கினை பதிவு செய்தனர்.
நாடாளுமன்ற உறுப்பினர்கள் நாடாளுமன்ற வளாகத்தில் அமைக்கப்பட்டிருந்த வாக்கு பதிவு மையத்தில் வாக்களித்தனர். மாநிலங்களில் அந்தந்த சட்டப்பேரவையில் அமைக்கப்பட்டிருந்த வாக்கு பதிவு மையத்தில் சட்டப்பேரவை உறுப்பினர்கள் தங்களது வாக்கினை பதிவு செய்தனர்.
இதில் 44 நாடாளுமன்ற உறுப்பினர்கள் மாநில சட்டப்பேரவையிலும், 9 சட்டப்பேரவை உறுப்பினர்கள் நாடாளுமன்றத்திலும், இரண்டு சட்டப்பேரவை உறுப்பினர்கள் மற்ற மாநிலத்தில் அமைக்கப்பட்டிருந்த வாக்குப்பதிவு மையத்திலும் வாக்களித்தனர்.
இதில் தமிழ்நாடு புதுச்சேரி குஜராத் கேரளா கர்நாடகா உள்ளிட்ட 11 மாநிலங்களில் 100% வாக்கு பதிவாகியுள்ளது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1842456
சுகாதாரம் மற்றும் குடும்ப நலத்துறை அமைச்சகம்
இந்தியாவில் செலுத்தப்பட்ட மொத்த கோவிட்-19 தடுப்பூசி எண்ணிக்கை 199.98 கோடியைக் கடந்தது
இந்தியாவில் இன்று காலை 7 மணி நிலவரப்படி 199.98 கோடிக்கும் அதிகமான  கொவிட்-19 தடுப்பூசி டோஸ்கள் செலுத்தப்பட்டுள்ளன. 2,63,22,345 அமர்வுகள் மூலம் இந்த சாதனை படைக்கப்பட்டுள்ளது.
12-14 வயதிற்குட்பட்டோருக்கான கொவிட்-19 தடுப்பூசி 16 மார்ச் 2022 முதல் செலுத்தப்பட்டு வருகிறது. இதுவரை, ஏறத்தாழ 3.79 கோடிக்கும் அதிகமான  இளம் பருவத்தினருக்கு கொவிட்-19 தடுப்பூசியின் முதல் டோஸ் செலுத்தப்பட்டுள்ளது.
18-59 வயது உடையவர்களுக்கு கொவிட்-19 முன்னெச்சரிக்கை தவணை தடுப்பூசி செலுத்தும் பணி 10 ஏப்ரல் 2022 அன்று தொடங்கியது.
இந்தியாவில் தற்போது சிகிச்சை பெறுவோரின் எண்ணிக்கை  மிகக் குறைவாக உள்ளது. நாட்டின் மொத்த நோய் தொற்று உள்ளவர்கள் தற்போது 0.33 சதவீதமாக உள்ளனர்.
இதை தொடர்ந்து இந்தியாவில் குணமடைந்தோர் விகிதம் 98.47 சதவீதமாக உள்ளது. கடந்த 24 மணி நேரத்தில் 17,790 பேர். குணமடைந்துள்ளனர். பெருந்தொற்றின் தொடக்கத்திலிருந்து இதுவரை குணமடைந்தோர் மொத்த எண்ணிக்கை 4,30,81,441.
இந்தியாவில் கடந்த 24 மணி நேரத்தில் 20,528 புதிய நோயாளிகள் பதிவு செய்யப்பட்டுள்ளனர்.
கடந்த 24 மணி நேரத்தில் 3,92,569 கொவிட் பரிசோதனைகள் செய்யப்பட்டன. இதுவரை மேற்கொள்ளப்பட்ட மொத்த பரிசோதனைகளின் எண்ணிக்கை 86.94 கோடி . வாராந்திரத் தொற்று 4.55 சதவீதமாக உள்ளது. தினசரித் தொற்று விகிதம் 5.23 சதவீதமாக பதிவாகியுள்ளது.
மேலும் தகவல்களுக்கு, இந்த ஆங்கில செய்திக் குறிப்பைக் காணவும் : https://pib.gov.in/PressReleasePage.aspx?PRID=1842109
சிறப்பு சேவைகள் மற்றும் கட்டுரைகள்
சிறிய மற்றும் விளிம்பு நிலை விவசாயிகளுக்கு வேளாண் தொழில்நுட்பங்களும், புதிய கண்டுபிடிப்புகளும் சென்றடைய வேண்டும்: மத்திய வேளாண்மை மற்றும் விவசாயிகள் நல அமைச்சகத்தின் கூடுதல் செயலாளர் கோவையில் பேச்சு
மத்திய வேளாண்மை மற்றும் விவசாயிகள் நல அமைச்சகத்தின் வேளாண்மை மற்றும் விவசாயிகள் நல துறையின் கூடுதல் செயலாளர் டாக்டர் அபிலாக்ஷ் லிக்கி, கோவை தமிழ்நாடு வேளாண் பல்கலைக்கழகத்தில் துல்லிய வேளாண்மை மற்றும் தோட்டக்கலை குறித்த தேசிய குழுவின் கீழ் அமைக்கப்பட்டுள்ள துல்லிய பண்ணை மேம்பாட்டு மையத்தை நேரில் சென்று பார்வையிட்டார். தேசிய விவசாயிகள் நல திட்டத்தின் கீழ்  செயல்படும் வேளாண் வர்த்தக வழிகாட்டு மையமான R-ABI என்ற புத்தொழில் நிறுவனத்தையும் ஒருங்கிணைந்த தேனீ வளர்ப்பு மேம்பாட்டு மையத்தையும் அவர் பார்வையிட்டார்.
விவசாயிகள், தேனீ வளர்ப்பாளர்கள், வேளாண் தொழில்முனைவோர் மற்றும் மாணவர்களுடன் கலந்துரையாடிய டாக்டர் லிக்கி, வேளாண் தொழில்நுட்பம் மற்றும் அது சம்பந்தமான புதிய கண்டுபிடிப்புகள் சிறிய மற்றும் விளிம்பு நிலையில் உள்ள விவசாயிகளை அதிக அளவில் சென்றடைவதற்குத் தேவையான முன்முயற்சிகளை பங்குதாரர்கள் அனைவரும் விரிவாக மேற்கொள்ள வேண்டும் என்று வலியுறுத்தினார்.
விவசாயிகள் மற்றும் பயனாளிகளின் சமூக பொருளாதார நிலையை மேம்படுத்துவதற்காக உற்பத்தியை அதிகரிப்பது, உயர்தரம் வாய்ந்த வேளாண்மை மற்றும் நுண்ணீர் பாசனம் போன்ற துல்லிய பண்ணை குறித்த தொழில்நுட்பங்களில் கூடுதல் கவனம் செலுத்துவதற்காக நாடு முழுவதும் விவசாயத்திற்கு உகந்த காலநிலை உள்ள மண்டலங்களில் 22 துல்லிய பண்ணை மேம்பாட்டு மையங்களை மத்திய அரசு நிறுவியுள்ளது. தமிழகம், கர்நாடகா, மத்திய பிரதேசம், ஒடிசா, ராஜஸ்தான், ஹரியானா, தெலங்கானா, மேற்கு வங்கம், லடாக், உத்தர பிரதேசம், பஞ்சாப், குஜராத், உத்தராகண்ட், மகாராஷ்டிரா, சத்திஸ்கர், ஜார்கண்ட், பிகார், இமாச்சலப் பிரதேசம், கேரளா, மணிப்பூர், அசாம் ஆகிய மாநிலங்களில் உள்ள மத்திய/ மாநில வேளாண் பல்கலைக்கழகங்கள், இந்திய வேளாண் ஆராய்ச்சி மன்றங்கள் மற்றும் இந்திய தொழில்நுட்பக் கழகங்களில் இந்த மையங்கள் அமைந்துள்ளன.
சொட்டுநீர் பாசனம், நெகிழி தழைக்கூளம், பசுமை குடில், தெளிப்பு நீர் பாசனம் போன்ற முக்கிய துறைகளிலும், அது சம்பந்தமான தொழில்நுட்பங்களிலும் கோயம்புத்தூரில் உள்ள துல்லிய பண்ணை மேம்பாட்டு மையம் ஆராய்ச்சிகளை மேற்கொண்டுள்ளது.
வேளாண் வர்த்தக வழிகாட்டு மையம், வேளாண் புத்தொழில் நிறுவனங்களை ஊக்குவிக்கிறது. வேளாண் மற்றும் விவசாயிகள் நலத்துறை, ஐந்து தலை சிறந்த மையங்களையும், கோயம்பத்தூர் உள்ளிட்ட பகுதிளில் 24 வேளாண் வர்த்தக வழிகாட்டு மையங்களையும் நாடு முழுவதும் உருவாக்கியுள்ளது குறிப்பிடத்தக்கது.
பிரதமர் அலுவலகம்
திரு பியூஷ் கோயல் இல்லத்தில் நடைபெற்ற விநாயகர் சதுர்த்தி கொண்டாட்ட நிகழ்ச்சியில் பிரதமர் பங்கேற்பு
மத்திய அமைச்சர் திரு பியூஷ் கோயல் இல்லத்தில் நடைபெற்ற விநாயகர் சதுர்த்தி கொண்டாட்ட நிகழ்ச்சியில்பிரதமர் திரு நரேந்திர மோடி இன்று கலந்து கொண்டார்.
இதுகுறித்து ட்விட்டர் பதிவில் அவர் தெரிவித்திருப்பதாவது:
“விநாயகர் சதுர்த்தி நன்னாளில் எனது நண்பர் திரு பியூஷ் கோயல் @PiyushGoyal அவர்களின் இல்லத்தில் நடைபெற்ற நிகழ்ச்சியில் கலந்து கொண்டேன்.
இறைவன் விநாயகரின் ஆசிகள் எப்போதும் நமக்கு கிடைக்கட்டும்.”
பிரதமர் அலுவலகம்
திரு.பி.வி.நரசிம்ம ராவ் பிறந்த தினத்தையொட்டி அவரை நினைவுகூர்ந்த பிரதமர்
முன்னாள் பிரதமர் திரு.பி.வி.நரசிம்ம ராவ் பிறந்த தினத்தையொட்டி அவரை பிரதமர் திரு.நரேந்திர மோடி நினைவுகூர்ந்தார்.
பிரதமர் தமது ட்விட்டர் பதிவில் கூறியிருப்பதாவது:
“திரு.பி.வி.நரசிம்ம ராவ் பிறந்த தினத்தையொட்டி அவரை நினைவு கூறுகிறேன். அவருடைய தொலைநோக்குத் தலைமைப் பண்பும், இந்தியாவின் வளர்ச்சிக்கு அர்ப்பணிப்பும் சிறந்ததாகும். நமது தேசத்தின் வளர்ச்சிக்கான அவருடைய விலை மதிப்பற்ற பங்களிப்புகளுக்கு நாம் மரியாதை செலுத்துவோம்”.
சுகாதாரம் மற்றும் குடும்ப நலத்துறை அமைச்சகம்
மாநிலங்கள் மற்றும் யூனியன் பிரதேசங்களுக்கு 70.31 கோடிக்கும் மேற்பட்ட கொவிட் தடுப்பூசிகள் வழங்கப்பட்டுள்ளன
தேசிய அளவிலான தடுப்பூசி திட்டத்தின் ஒரு பகுதியாக, மாநிலங்கள் மற்றும் யூனியன் பிரதேசங்களுக்கு, மத்திய அரசு கொவிட் தடுப்பூசிகளை இலவசமாக வழங்கி வருகிறது.
இதுவரை மாநிலங்கள் மற்றும் யூனியன் பிரதேசங்களுக்கு மத்திய அரசு 70.31 கோடிக்கும் மேற்பட்ட  கொவிட் தடுப்பூசிகளை இலவசமாக வழங்கியுள்ளது. மேலும், 8,02,550 கொவிட் தடுப்பூசிகள் அனுப்பும் பணி நடந்து வருகிறது.
மாநிலங்கள் மற்றும் யூனியன் பிரதேசங்களிடம் 5.64 கோடிக்கும் மேற்பட்ட  கொவிட் தடுப்பூசிகள் இன்னும் இருப்பில் உள்ளன.
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1753033
சாலைப் போக்குவரத்து மற்றும் நெடுஞ்சாலைத்துறை அமைச்சகம்
புதுமைகள் மற்றும் ஆராய்ச்சியின் மூலம் தரத்தில் எந்தவித சமரசமும் இல்லாமல் எஃகு மற்றும் சிமெண்ட்டை குறைவாக பயன்படுத்தி சாலைகளை கட்டமைக்க திரு கட்கரி வலியுறுத்தல்
புதுமைகள் மற்றும் ஆராய்ச்சியின் மூலம் தரத்தில் எந்தவித சமரசமும் இல்லாமல் எஃகு மற்றும் சிமெண்ட்டை குறைவாக பயன்படுத்தி சாலைகளை கட்டமைக்க வேண்டும் என்று மத்திய சாலை போக்குவரத்து மற்றும் நெடுஞ்சாலைகள் அமைச்சர் திரு நிதின் கட்கரி கூறினார்.
இந்தியாவில் சாலைகள் வளர்ச்சி குறித்த 16-வது வருடாந்திர மாநாட்டில் பேசிய அவர், சாலை உபகரணங்களுக்கு அழுத்தமூட்டப்பட்ட இயற்கை எரிவாயு, திரவ இயற்கை எரிவாயு மற்றும் எத்தனால் ஆகியவை பயன்படுத்தப்பட வேண்டும் என்றார். இறக்குமதியை குறைத்து குறைந்த விலையில் மாசில்லா மாற்று எரிபொருளை உள்நாட்டிலேயே உருவாக்க அமைச்சர் வலியுறுத்தினார்.
63 லட்சம் கிலோமீட்டர் சாலைகளுடன் உலகின் இரண்டாவது மிகப்பெரிய சாலை கட்டமைப்பை இந்தியா கொண்டுள்ளதாக அவர் கூறினார். சரக்கு போக்குவரத்தில் 70 சதவீதமும் பயணிகள் போக்குவரத்தில் 90 சதவீதமும் சாலைகளில் நடைபெறுவதால் நாட்டின் பொருளாதார வளர்ச்சியில் சாலைகளுக்கு முக்கிய பங்குண்டு என்றும் அவர் கூறினார்.
அடுத்த ஐந்து வருடங்களில் இந்தியாவை ஐந்து டிரில்லியன் டாலர் பொருளாதாரமாக உருவாக்க பிரதமர் திரு நரேந்திர மோடி இலக்கு நிர்ணயித்துள்ளதாக கூறிய திரு கட்கரி, ரூபாய் 111 லட்சம் கோடியை தேசிய உள்கட்டமைப்பு மேம்பாட்டிற்கு இந்த ஆண்டு அரசு முதலீடு செய்து வருவதாகவும், உள்கட்டமைப்பு மூலதன செலவை 34 சதவீதமாக அதிகரித்து ரூ 5.54 லட்சம் கோடியாக அரசு உயர்த்தி உள்ளதாகவும் தெரிவித்தார்.
உள்கட்டமைப்பு முதலீடு அதிகரிக்கப்பட்டுள்ளதன் மூலம் கொரோனா பெருந்தொற்றின் போது வேலை வாய்ப்புகள் உருவாகும் என்றார். ஒரு நாளைக்கு 40 கிலோமீட்டர் என்று 60 ஆயிரம் கிலோமீட்டருக்கு உலகத்தரம் வாய்ந்த தேசிய நெடுஞ்சாலைகளை கட்டமைப்பது தமது லட்சியம் என்றும் அமைச்சர் கூறினார்.
முழு நிகழ்ச்சியின் இணைப்பு: https://youtu.be/xYxobHaKGQg
சிறப்பு சேவைகள் மற்றும் கட்டுரைகள்
ஐஎன்எஸ் ‘வீரபாகுவின்’ பொன் விழாவை குறிக்கும் வகையில் சாகச பாய்மர படகு சவாரி பயணம் துவக்கம்
ஐஎன்எஸ் ‘வீரபாகுவின்’ பொன் விழாவைக் குறிக்கும் வகையில் இந்தியக் கடற்படையின் பாய்மரப் படகான 'நீலகண்ட்’ , தனது சாகச சவாரி பயணத்தை மேற்கொண்டுள்ளது.
இந்த பாய்மர படகு சாகச சவாரி பயணத்தை தமிழ்நாடு மற்றும் புதுச்சேரிக்கான கடற்படை பொறுப்பு அதிகாரி ரியர் அட்மிரல் புனீத் சத்தா, 2021 மார்ச் 19 அன்று சென்னையில் கொடியசைத்துத் துவக்கி வைத்தார்.
கிழக்குக் கடற்படையின் தலைமையகமான விசாகப்பட்டினத்தில் உள்ள இந்திய கடற்படையின் நீர்மூழ்கித் தளமாக ஐஎன்எஸ் ‘வீரபாகு’ விளங்குகிறது.
இந்த பாய்மர படகு சாகச சவாரி பயணத்தில் கமாண்டர் தீபக் ராஜ் தலைமையில் ஐஎன்எஸ் வீரபாகுவைச் சேர்ந்த 5 அதிகாரிகள் பயணிக்கிறார்கள்.
பாய்மரப் படகு சவாரி பயணத்தின் முதற்கட்டமாக சென்னை முதல் விசாகப்பட்டினம் வரை இந்த சாகசப் பயணம் மேற்கொள்ளப்படுகிறது. 366 நாட்டிக்கல் மைல் தொலைவை இந்த முதற்கட்ட பயணம் மேற்கொள்ளும்.
இந்த சாகசப் பயணம் மூன்று நாட்கள் நீடிக்கும் என்று எதிர்பார்க்கப்படுகிறது. இளம் பயிற்சியாளர்களின் பாய்மரப் படகு சாகச பயணத்தை இது ஒருங்கிணைக்கும்.
கடலில் ஏதேனும் எதிர்பாராத நிகழ்வுகள் ஏற்பட்டால் அவற்றை எவ்வாறு கையாள்வது, சாகசப் பயணத்தில் மேற்கொள்ளவேண்டிய நுணுக்கங்கள் ஆகியவை குறித்து குழுவினர் நிபுணத்துவம் பெறவும், தங்களது துணிச்சல், ஒழுக்கம் மற்றும் உறுதித்தன்மையை வெளிப்படுத்தவும் இந்த பயணம் உதவிகரமாக இருக்கும்.
PIB Headquarters
கொவிட்-19 - பிஐபி செய்தித் தொகுப்பு
19.07.2020
-
குடியரசுத் துணைத் தலைவர் செயலகம்
-
ரசாயனம் மற்றும் உரங்கள் அமைச்சகம்
-
சுகாதாரம் மற்றும் குடும்ப நலத்துறை அமைச்சகம்
-
அறிவியல் மற்றும் தொழில்நுட்பத்துறை
(-
சிறப்பு சேவைகள் மற்றும் கட்டுரைகள்
பிரதமர் அலுவலகம்
ஜோஷிமத் விவகாரம் குறித்து பிரதமர் அலுவலகத்தில் உயர்மட்டக் கூட்டம்
பிரதமரின் முதன்மை செயலாளர் டாக்டர் பி.கே. மிஸ்ரா இன்று பிற்பகல் பிரதமர் அலுவலகத்தில் அமைச்சரவை செயலாளர் மற்றும் அரசின் மூத்த அதிகாரிகள் மற்றும் தேசிய பேரிடர் மேலாண்மை ஆணையத்தின் உறுப்பினர்களுடன் உயர்மட்ட ஆய்வுக் கூட்டம் நடத்தவுள்ளார்..
ஜோஷிமத் விவகாரம் குறித்த இந்தக் கூட்டத்தில், அம்மாவட்டத்தைச் சேர்ந்த அதிகாரிகளும் காணொலி காட்சி மூலம் பங்கேற்கவுள்ளனர்.
உத்தரகாண்ட் மாநிலத்தின் மூத்த அதிகாரிகளும் காணொலி காட்சி மூலம் இக்கூட்டத்தில் கலந்து கொள்கின்றனர்.
பிரதமர் அலுவலகம்
திருமதி ஷீலா தீட்சித்தின் மறைவுக்குப் பிரதமர் இரங்கல் தெரிவித்துள்ளார்
தில்லியின் முன்னாள் முதலமைச்சர் திருமதி ஷீலா தீட்சித்தின் மறைவுக்குப் பிரதமர் திரு நரேந்திர மோடி இரங்கல் தெரிவித்துள்ளார்.
“ஷீலா தீட்சித் அவர்களின் மறைவால் மிகவும் வருத்தம் அடைகிறேன். மிகவும் அன்பான, இணக்கமான ஆளுமையாக விளங்கிய அவர், தில்லியின் வளர்ச்சிக்குக் குறிப்பிடத்தக்க பங்களிப்பை செய்துள்ளார். அவரின் குடும்பத்தினருக்கும், ஆதரவாளர்களுக்கும் இரங்கல்கள். ஓம் சாந்தி”, என்று பிரதமர் கூறியுள்ளார்.
சுகாதாரம் மற்றும் குடும்ப நலத்துறை அமைச்சகம்
கொவிட் அண்மைச் செய்திகள்
நாடு தழுவிய தடுப்பூசி இயக்கத்தின் கீழ் இதுவரை மொத்தம் 220.66 கோடி தடுப்பூசி டோஸ்கள் வழங்கப்பட்டுள்ளன. இதில் 95.21 கோடி இரண்டாம் தவணை தடுப்பூசி டோஸ்களும், 22.87 கோடி முன்னெச்சரிக்கை டோஸ்களும் அடங்கும்.
கடந்த 24 மணி நேரத்தில் 574 டோஸ் தடுப்பூசிகள் அளிக்கப்பட்டுள்ளன.
இந்தியாவில் தற்போது 65,286 பேர் கொவிட் தொற்றால் பாதிக்கப்பட்டுள்ளனர். இது 0.15 சதவீதமாகும்.
தொற்றிலிருந்து மீண்டவர்களின் விகிதம் 98.67 சதவீதம்.
கடந்த 24 மணி நேரத்தில் 10,827 பேர் பாதிப்பிலிருந்து மீண்டுள்ளனர். இதுவரை குணமடைந்தவர்களின் எண்ணிக்கை மொத்தம் 4,42,61,476 பேர்.
கடந்த 24 மணி நேரத்தில் 12,591 பேருக்கு புதிதாக தொற்று பாதிப்பு உறுதி செய்யப்பட்டுள்ளது.
தினசரி பாதிப்பு விகிதம் 5.46% வாராந்திர பாதிப்பு விகிதம் 5.32% இதுவரை மொத்தம் 92.48 கோடி சோதனைகள் நடத்தப்பட்டுள்ளன. கடந்த 24 மணி நேரத்தில் 2,30,419 சோதனைகள் நடத்தப்பட்டுள்ளன.
சுகாதாரம் மற்றும் குடும்ப நலத்துறை அமைச்சகம்
ஒரே நாளில் இன்னொரு உச்சம்: கொவிட் தொற்றிலிருந்து ஒரே நாளில் 87,472 பேர் குணமடைந்தனர்
நாட்டில் இதுவரை இல்லாத வகையில் கடந்த 24 மணி நேரத்தில், 87,472 பேர் கொரோனா தொற்றிலிருந்து குணமடைந்து வீடு திரும்பியுள்ளனர்.
இந்தியாவில், கடந்த 11 நாட்களாக, 70 ஆயிரத்துக்கும் மேற்பட்டோர் தினசரி குணமடைந்து வருகின்றனர்.
இதனால் குணமடைந்தோர் வீதம் மேலும் அதிகரித்து இன்று 78.86%-மாக உயர்ந்துள்ளது. நாட்டில் குணமடைந்தவர்களின் மொத்த எண்ணிக்கை 41,12,551 ஆக உள்ளது.
சிகிச்சை பெறுபவர்களைவிட, குணமடைந்தோர் எண்ணிக்கை 4.04 மடங்கு அதிகமாக உள்ளது. சிகிச்சை பெறுபவர்களை விட குணமடைந்தோர் 30,94,797 பேர் அதிகம் உள்ளனர்.
சிகிச்சை பெறுபவர்கள் அதிகம் உள்ள 5 மாநிலங்களில்தான், குணமடைந்தவர்கள் எண்ணிக்கையும் அதிகமாக உள்ளது.
மகாராஷ்டிரா, ஆந்திரப் பிரதேசம், தமிழ்நாடு, கர்நாடகா மற்றும் உத்தர பிரதேசத்தில், சிகிச்சை பெறுபவர்களில் 59.8% பேர் உள்ளனர். இங்குதான் குணமடைந்தவர்களில் 59.3 சதவீதம் பேரும் உள்ளனர்.
புதிதாக குணம் அடைந்தவர்களில் 90% பேர், 16 மாநிலங்கள் மற்றும் யூனியன் பிரதேசத்தைச் சேர்ந்தவர்கள்.
மத்திய அரசு அவ்வப்போது வெளியிடும் வழிகாட்டுதல்கள் படி தீவிர சிகிச்சை முறைகள் பின்பற்றப்படுவதால், குணமடைவோர் எண்ணிக்கை தொடர்ந்து அதிகரித்து வருகிறது. மத்திய சுகாதாரத்துறை, எய்ம்ஸ் உடன் இணைந்து, தேசிய அளவில் ஐசியு மற்றும் கொவிட்-19 மேலாண்மை குறித்து காணொலி காட்சி மூலம் பயிற்சி, வாரம் இரு முறை செவ்வாய் மற்றும் வெள்ளிக்கிழமைகளில் அளித்து வருகிறது. இந்த நடைமுறை குணமடைவோர் எண்ணிக்கை அதிகரிக்கப்பதிலும், இறப்பு விகிதம் குறைவதிலும் முக்கிய பங்கு வகிக்கிறது.
நாடுமுழுவதும் 28 மாநிலங்கள் மற்றும் யூனியன் பிரதேசங்களில் 249 மருத்துவமனைகளில் 19 இ- ஐசியு பயிற்சிகள் வழங்கப்பட்டுள்ளன.
கொவிட் சிகிச்சையில் ரெம்டெசிவர், பிளாஸ்மா, சிகிச்சை, அதிக அளவு ஆக்ஸிஜன், ஸ்டிராய்டு மருந்து செலுத்துதல் போன்ற நடைமுறைகளையும் மருத்துவமனைகள் பின்பற்ற இந்தியா அனுமதி வழங்கியுள்ளது.
மருத்துவமனைகளுக்கு ஆக்ஸிஜன் போதிய அளவில் கிடைக்கிறதா என தொடர்ந்து ஆய்வு மேற்கொள்ளப்பட்டு வருகிறது. இந்த நடவடிக்கைகள் காரணமாக, குணமடைபவர்கள் எண்ணிக்கை அதிகரிக்கிறது, உயிரிழப்போர் வீதம் 1.62%-ஆக உள்ளது.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்:
https://pib.gov.in/PressReleasePage.aspx?PRID=1656047